PARLAMENTUL ROMÂNIEI
CAMERA DEPUTAŢILOR

COMISIA JURIDICĂ,

DE DISCIPLINĂ ŞI IMUNITĂŢI

Bucureşti, 2.07.2002 

Nr. 501/2001

R A P O R T

asupra propunerii legislative pentru completarea 

şi modificarea Legii partidelor politice.



În conformitate cu prevederile art.89 din Regulamentul Camerei Deputaţilor, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă pentru completarea şi modificarea Legii partidelor politice, iniţiată de domnii deputaţi Valeriu Stoica şi Puiu Haşotti – din Grupul parlamentar al P.N.L.,  trimisă cu adresa nr.501 din 15 octombrie 2001, înregistrată sub nr.31/1184 din 15 octombrie 2001. 

Cu avizul nr.1067 din 10 octombrie 2001, Consiliul Legislativ a avizat favorabil propunerea legislativă cu unele observaţii şi propuneri.


Referitor la această iniţiativă legislativă, Guvernul României şi-a exprimat punctul de vedere prin adresa nr.5407/MRP/27.XII.2001, considerând că prin modificările şi completările propuse nu se rezolvă o serie de lacune ale Legii partidelor politice nr.27/1996, constatate pe parcursul perioadei care a trecut de la  adoptarea ei şi până în prezent.



Potrivit avizului nr.26/410/8 noiembrie 2001, Comisia pentru administraţie publică, amenajarea teritoriului şi echilibru ecologic a hotărât, în şedinţa sa din 7 noiembrie 2001, respingerea acestei iniţiative legislative.



Conform prevederilor art.60 din Regulamentul Camerei Deputaţilor, Comisia juridică, de disciplină şi imunităţi a dezbătut propunerea legislativă, menţionată mai sus, în şedinţa din 2 iulie 2002.



Iniţiatorul propunerii legislative, deşi invitat la lucrările comisiei nu a participat la şedinţă, solicitând ca dezbaterile să se desfăşoare şi în lipsă.

· 

În urma examinării iniţiativei legislative, a adresei Guvernului nr.5407/MPR/27.XII.2001, a celorlalte documente anexate, precum şi a  exprimării punctelor de vedere de către membrii comisiei, s-au constatat următoarele:

· propunerea legislativă, iniţiată de domnii deputaţi Valeriu Stoica şi Puiu Haşotti, are ca obiect de reglementare modificarea şi completarea prevederilor Legii partidelor politice în vederea eliminării confuziilor referitoare la identitatea unor partide, instituirea unui prag de reprezentativitate mai ridicat, diminuându-se astfel posibilitatea de înregistrare a unor partide  nereprezentative din punct de vedere al exprimării voinţei politice a cetăţenilor, precum şi o mai complexă reglementare a declarării încetării activităţii partidelor politice;

· ulterior depunerii acestei  iniţiative legislative, un grup de şapte deputaţi din partea Grupului parlamentar al PNL, printre care se regăsesc şi deputaţii Valeriu Stoica şi Puiu Haşoti, au formulat o nouă propunere legislativă privind Legea partidelor politice, între reglementările propuse fiind reluate şi prevederile din iniţiativa legislativă iniţială;

· cea de a doua iniţiativă legislativă, înregistrată sub nr.54/2002, a parcurs procesul legislativ  în cadrul  Camerei Deputaţilor, fiind adoptată de plenul acesteia în şedinţa din 27.06.2002;

· de asemenea, în  prezent plenul Camerei Deputaţilor, mai este sesizat, spre dezbatere şi adoptare, cu propunerea legislativă privind finanţarea  partidelor politice şi a campaniilor electorale (P.L. nr.491/2001) iniţiată de deputaţi şi senatori aparţinând Grupului parlamentar al P.N.L., pentru care  Comisia juridică, de disciplină şi imunităţi a întocmit raport favorabil cu amendamente;

· prin aceste două iniţiative legislative, potrivit cărora se propune înlocuirea Legii partidelor politice nr.27/1996, se are în vedere asigurarea unui cadru legislativ adecvat şi complet, atât în ceea ce priveşte înfiinţarea, înregistrarea, organizarea, funcţionarea şi dizvolvarea partidelor politice, cât şi finanţarea acestora şi a campaniilor electorale.
Faţă de cele menţionate mai sus, Comisia juridică, de disciplină şi imunităţi consideră că modificările propuse prin iniţiativa legislativă formulată de domnii deputaţi Valeriu Stoica şi Puiu Haşotti nu se mai justifică.

Având în vedere noua reglementare a Legii partidelor politice adoptată de Camera Deputaţilor la data de 27.06.2002, membrii Comisiei juridice, de disciplină şi imunităţi au hotărât, cu majoritate de voturi (un vot împotrivă), să propună plenului Camerei Deputaţilor respingerea iniţiativei legislative pentru completarea şi modificarea  Legii partidelor politice.
La lucrările comisiei au fost prezenţi  20 de deputaţi, din numărul total de 23 de membri ai comisiei.

În raport de obiectul şi conţinutul său, propunerea legislativă face parte din categoria legilor organice.

PREŞEDINTE,

dr. Ionel OLTEANU

consilier 

Diaconu Dumitra

